বাংলাদেশের ক্ষমতাসীন সেক্যুলারিস্ট পক্ষটি রাজনীতিতে ধর্ম নিষিদ্ধ করার ঘোষণা দিয়েছে। কিন্তু সেটি কি ইসলামের পাশাপাশি হিন্দু, খৃষ্টান বা বৌদ্ধধর্মও? বাংলাদেশের রাজনীতিতে হিন্দু, খৃষ্টান, বৌদ্ধ বা অন্যকোন ধর্মের অনুসারিদের কোন ধর্মভিত্তিক দল নাই। বাংলাদেশে নিজেদের ধর্মরাষ্ট্র প্রতিষ্ঠা করা তাদের লক্ষ্যও নয়। ফলে রাজনীতিতে ধর্ম নিষিদ্ধ হলে তাদের কোন ক্ষতি নাই। তাছাড়া তারা আওয়ামী লীগের রাজনৈতিক প্রতিপক্ষ নয়,বরং মিত্র ও ভোটার। ফলে বর্তমান শাসক মহলে তাদের বিরুদ্ধে আক্রোশ থাকার কথা নয়। ফলে শেখ হাসিনার মনে মিত্রদের রাজনীতি নিষিদ্ধ করার শখ জাগবে -সেটি কি ভাবা যায়? সেক্যুলারিস্টদের টার্গেট এখানে ইসলাম। রাজনীতিতে ধর্ম নিষিদ্ধ হলে অপূরণীয় ক্ষতি হবে ইসলামের। ইসলামের প্রচার ও প্রতিষ্ঠা প্রতিরোধে আল্লাহর শত্রুপক্ষের এটিই হলো অতি সনাতন নীতি। সমাজ ও রাষ্ট্রের চত্বরে ইসলামের প্রচার ও প্রতিষ্ঠাকে নিষিদ্ধ করার এ নীতিটি যেমন নমরুদ ও ফিরাউনের ছিল, তেমনি শেখ মুজিবেরও ছিল। এখন সে নীতি নিয়েই অগ্রসর হচ্ছে শেখ হাসিনা। তাছাড়া ইসলাম ও ইসলাপন্থিদের বিরুদ্ধে শেখ হাসিনার যু্দ্ধটি তো বহুদিনের। সংবিধানে যারা আল্লাহর উপর আস্থার ঘোষণাটি পর্যন্ত বরদাশত করে না, তারা আবার দেশের রাজনীতিতে আল্লাহর শরিয়ত প্রতিষ্ঠার রাজনীতি থাকতে দিবে -সেটিই বা কি করে আশা করা যায়? ফলে হযরত ইব্রাহীম (আঃ), হযরত মূসা (আঃ) ও হযরত মুহাম্মদ (সাঃ)কে যেমন নিজেদের জন্মভূমিতে আল্লাহর দ্বীন প্রতিষ্ঠার অধিকার দেয়া হয়নি, তেমনি সে অধিকার ছিনিয়ে নেয়ার ষড়যন্ত্র বাংলাদেশের ইসলামপন্থিদের থেকেও।দেশের মানচিত্র ও ইতিহাস বার বার পাল্টে যায়। কোটি কোটি নতুন মানুষও জন্ম নেয়, কিন্তু মহান আল্লাহতায়ালার দ্বীনের বিরুদ্ধে শয়তান ও তার অনুসারিদের নীতি যে বিন্দুমাত্র পাল্টায় না এ হলো তার নমুনা।